ईरान

**ईरान** या **फारस** या **पर्शिया** एशिया महादीप के एगो देस बा जेकर राजधानी तेहरान बाटे। ई देस के पच्छिम में इराक, उत्तर-पच्छिम में तुर्की, अज़रबैजान आ आर्मेनिया, उत्तर में कैस्पियन सागर, उत्तर-पूरुब में तुर्कमेनिस्तान, पूरुब में अफगानिस्तान, दक्खिन-पूरुब में पाकिस्तान, आ दक्खिन में ओमान के खाड़ी आ फारस के खाड़ी बा। लगभग 92 मिलियन से बेसी आबादी के साथ, ई देस क्षेत्रफल आ जनसंख्या दुनु में दुनिया में 17वाँ स्थान पर बा, आ एशिया में छठवाँ सबसे बड़ देस हवे। ई देस 5 गो क्षेत्र में बाँटल बा, जेकरा भीतर 31 गो प्रांत बाड़ें। तेहरान एह देस के राजधानी, सबसे बड़ा शहर, आ आर्थिक केंद्र हवे।

दुनिया के सबसे पुरान आ अबतक ले लगातार चलत आवत बड़हन सभ्यता सभ में से एगो के ई देस घर रहल बा। आज के ईरान के इलाका पहिल बेर 7वीं सदी ईसा पूर्व में सियाक्सारेस के नेतृत्व में मेड लोग द्वारा एकजुट कइल गइल। 6वीं सदी ईसा पूर्व में ई देस अपना सबसे बड़ा फैलाव पर पहुँचल, जब साइरस महान अकेमेनिड साम्राज्य (हखामनी साम्राज्य) के स्थापना कइलें।
4वीं सदी ईसा पूर्व में सिकंदर महान एह साम्राज्य के जीत लिहलें। 3वीं सदी ईसा पूर्व में एगो ईरानी विद्रोह भइल, जेकरा से पार्थियन साम्राज्य के स्थापना भइल, जे बाद में देस के आज़ाद कइलस। 3वीं सदी ईस्वी में पार्थियन लोग के जगह सासानी साम्राज्य आ गइल, जे ईरानी सभ्यता के इतिहास में एगो “स्वर्ण युग” ले अइल। एह दौर में प्राचीन ईरान में लिखाई, खेती, शहर बसावल, धर्म आ प्रशासन में शुरुआती विकास देखे के मिलल। ई देस पहिले ज़ोरास्ट्रियन धर्म के प्रमुख केंद्र रहल, बाकिर 7वीं सदी में मुस्लिम विजय के बाद धीरे-धीरे इस्लाम के प्रसार भइल। इस्लामी स्वर्ण युग आ इरानी इंटरमेज़ो के समय साहित्य, दर्शन, गणित, चिकित्सा, खगोल विज्ञान आ कला में नया विकास भइल। एह समय ईरानी मुस्लिम वंश अरब शासन के खत्म कइलें आ फारसी भाषा के फेर से मजबूत बनवलें। एह दौर के बाद 11वीं से 14वीं सदी के बीच सल्जूक आ ख्वारज़्मियन शासन, मंगोल आक्रमण, आ तैमूरी पुनर्जागरण के समय आइल।

16वीं सदी में स्थानीय सफवीद वंश फेर से एगो एकजुट ईरानी देस के स्थापना कइलस, आ बारही शीया इस्लाम के आधिकारिक धर्म बनवलस, जवन आज के आधुनिक ईरान के आधार तैयार कइलस। 18वीं सदी में अफ़शारिद साम्राज्य के दौर में ईरान दुनिया के प्रमुख शक्तियन में गिनाइल, बाकिर 1790 के दशक में काजार वंश के सत्ता में आवे के बाद ई स्थिति ख़तम हो गइल। 20वीं सदी के शुरुआत में फ़ारसी संवैधानिक क्रांति भइल, आ 1925 में रज़ा शाह आखिरी काजार शाह के हटाके पहलवी वंश के स्थापना कइलें। 1941 में एंग्लो-सोवियत आक्रमण के बाद उनकर बेटा मोहम्मद रज़ा पहलवी सत्ता में अइलें।

मोहम्मद मोसद्देग द्वारा तेल उद्योग के राष्ट्रीयकरण के कोशिश के बाद 1953 में एंग्लो-अमेरिकी तख्तापलट भइल। 1979 में ईरानी क्रांति से राजशाही के अंत हो गइल, आ रूहोल्लाह खोमैनी के नेतृत्व में इस्लामिक गणराज्य ईरान के स्थापना भइल। 1980 में इराक ईरान पर हमला कइलस, जवना से 8 साल चले वाला ईरान–इराक युद्ध शुरू भइल, जे बिना साफ जीत-हार के ख़तम भइल। एहके बाद ईरान, इज़राइल आ सऊदी अरब के साथे परोक्ष युद्ध (proxy wars) में शामिल रहल। जून 2025 में इज़राइल के हमलन से तनाव बढ़ के बारह-दिन के जुद्ध में बदल गइल। युद्ध के बाद आ बढ़त आर्थिक संकट के बीच, दिसंबर 2025 के आखिर में 1979 के बाद सबसे बड़ा विरोध प्रदर्शन शुरू भइल। फरवरी 2026 के आखिर में अमेरिका आ इज़राइल ईरान पर बड़ा हमला कइलन, जवना के बाद पूरा मध्य पूर्व में लगातार हमले होखे लागल। एह हमलन में अली खामेनेई के हत्या हो गइल, आ मार्च 2026 में उनकर बेटा मोजतबा खामेनेई देस के नया सर्वोच्च नेता बन गइल बाड़ें।

## संदर्भ

श्रेणी:इस्लामी देश
श्रेणी:एशिया के देस
श्रेणी:यूनाइटेड नेशंस के सदस्य देस